b'\n_START_ARTICLE_\nVT100\n_START_PARAGRAPH_\nVT100 on Digital Equipment Corporationin vuonna 1978 markkinoille tuoma merkkipohjainen n\xc3\xa4ytt\xc3\xb6p\xc3\xa4\xc3\xa4te. Se on ehk\xc3\xa4 nimelt\xc3\xa4 tunnetuin tekstip\xc3\xa4\xc3\xa4te ja nykyisin p\xc3\xa4\xc3\xa4te-emulaattorien de facto -standardi._NEWLINE_VT100 oli ensimm\xc3\xa4inen mikroprosessoriin (Intel 8080) perustuva tekstip\xc3\xa4\xc3\xa4te ja yksi ensimm\xc3\xa4isist\xc3\xa4 ANSI X3.64 -p\xc3\xa4\xc3\xa4tteenohjausstandardin toteuttaneista laitteista._NEWLINE_VT100:n perusn\xc3\xa4ytt\xc3\xb6tilassa on 24 kappaletta 80-merkkisi\xc3\xa4 rivej\xc3\xa4, mutta laite tukee my\xc3\xb6s 132 merkin rivileveytt\xc3\xa4. Merkit voivat olla eri muotoilutiloissa, joita ovat lihavointi (p\xc3\xa4\xc3\xa4v\xc3\xa4rin kirkastus), vilkkuminen, k\xc3\xa4\xc3\xa4nteinen tulostus ja alleviivaus. Tiloja voi my\xc3\xb6s yhdistell\xc3\xa4. VT100 k\xc3\xa4ytt\xc3\xa4\xc3\xa4 7-bittist\xc3\xa4 ASCII-merkist\xc3\xb6\xc3\xa4 ja sen kansallisia muunnelmia._NEWLINE_My\xc3\xb6hemm\xc3\xa4t DEC:n tekstip\xc3\xa4\xc3\xa4tteet olivat VT100-yhteensopivia mutta toteuttivat joitakin lis\xc3\xa4ominaisuuksia. Vuonna 1982 markkinoille tullut VT220-p\xc3\xa4\xc3\xa4te toi mukanaan 8-bittisen DEC Multilanguage Character Set (MCS) -merkist\xc3\xb6n, jonka pohjalta kehitettiin nykyisin k\xc3\xa4ytetyin 8-bittinen merkist\xc3\xb6, ISO 8859-1._NEWLINE_Useimmat nykyisin suositut p\xc3\xa4\xc3\xa4te-emulaattorit toteuttavat VT100:n uudemman mallin VT102:n kuvaruudunohjauskoodit t\xc3\xa4ydennettyn\xc3\xa4 niin sanotuilla ANSI-v\xc3\xa4rikoodeilla.'